|  |  |
| --- | --- |
| **ΕΛΛΗΝΙΚΗ ΔΗΜΟΚΡΑΤΙΑ**  **ΝΟΜΟΣ ΑΤΤΙΚΗΣ**  **ΔΗΜΟΣ ΚΑΛΛΙΘΕΑΣ**  **ΑΥΤΟΤΕΛΕΣ ΤΜΗΜΑ ΠΡΟΓΡΑΜΜΑΤΙΣΜΟΥ** | **Καλλιθέα 15/5/2025**  **ΠΡΟΣ**  **ΠΡΟΕΔΡΟ ΔΗΜΟΤΙΚΟΥ ΣΥΜΒΟΥΛΙΟΥ** |

**Θ Ε Μ Α : «Ενημέρωση για το Ευρωπαϊκό Πρόγραμμα European Urban Initiative – Innovative Actions και το εγκεκριμένο έργο Grid.»**

**Το έργο GRID (Green Routes Intelligent Districts)** με αριθμό έργου (Project Number) EUI03-236 στο πλαίσιο της 3ης πρόσκλησης του προγράμματος European Urban Initiative – Innovative Actions (EUI-IA) έχει αξιολογηθεί θετικά από την Ευρωπαϊκή Επιτροπή η οποία ενημέρωσε τον Δήμο Καλλιθέας μέσω ηλεκτρονικού μηνύματος με αριθμό πρωτοκόλλου εισαγωγής: 17747/01.04.2025. Ο Δήμος Καλλιθέας συμμετέχει ως **κύρια αστική αρχή.**

Στο έργο συμμετέχουν επίσης οι εξής φορείς:

• ΔΗΜΟΣ ΜΟΣΧΑΤΟΥ ΤΑΥΡΟΥ

• ΕΘΝΙΚΟ ΚΑΙ ΚΑΠΟΔΙΣΤΡΙΑΚΟ ΠΑΝΕΠΙΣΤΗΜΙΟ ΑΘΗΝΩΝ

• «ΘΥΜΙΟΣ ΠΑΠΑΓΙΑΝΝΗΣ ΚΑΙ ΣΥΝΕΡΓΑΤΕΣ» ΑΝΩΝΥΜΗ ΕΤΑΙΡΕΙΑ ΜΕΛΕΤΩΝ

• GEOSPATIAL ENABLING TECHNOLOGIES ΕΜΠΟΡΙΑ ΓΕΩΠΛΗΡΟΦΟΡΙΚΗΣ ΕΤΑΙΡΕΙΑ ΠΕΡΙΟΡΙΣΜΕΝΗΣ ΕΥΘΥΝΗΣ

• ΣΥΝΕΤΑΙΡΙΣΜΟΣ ΕΡΓΑΖΟΜΕΝΩΝ COMMONSPACE

• ΙΝΣΤΙΤΟΥΤΟ ΕΝΑΛΛΑΚΤΙΚΩΝ ΠΟΛΙΤΙΚΩΝ «ΕΝΑ»

Τέλος, στο έργο θα συμμετέχουν τρεις επιπλέον Οργανισμοί Τοπικής Αυτοδιοίκησης από άλλες ευρωπαϊκές χώρες ως συνεργάτες στους οποίους θα μεταφερθεί η τεχνογνωσία του έργου.

**Διαδικασία δημιουργίας κοινοπραξίας υποβολής του έργου**

Το Αυτοτελές Τμήμα Προγραμματισμού και Σχεδιασμού πέραν των άλλων αρμοδιοτήτων, μεριμνά για τη διενέργεια των διαδικασιών ένταξης έργων και δράσεων του Δήμου σε αναπτυξιακά προγράμματα και για απευθείας υποβολές προτάσεων προς λήψη χρηματοδοτήσεων από την Ε.Ε μέσω πλατφορμών εξειδικευμένων σε προγράμματα πάνω σε στόχους της Ε.Ε. Ο Δήμος Καλλιθέας, μέσω του Τμήματος Προγραμματισμού, έχει αναπτύξει έντονη εξωστρεφή δραστηριότητα από την συμμετοχή σε ευρωπαϊκά δίκτυα και προγράμματα.

Στο παραπάνω πλαίσιο, το Αυτοτελές Τμήμα Προγραμματισμού και Σχεδιασμού έπειτα από συναντήσεις με ακαδημαϊκούς φορείς και συγκεκριμένα με το Εθνικό και Καποδιστριακό Πανεπιστήμιο Αθηνών (ΕΚΠΑ) λόγω της υψηλού επιπέδου εξειδίκευσης που διαθέτει στην αποτίμηση κινδύνων από την κλιματική αλλαγή και στην ανάπτυξη ψηφιακών εργαλείων υποστήριξης του πολεοδομικού σχεδιασμού, διαπίστωσε ότι η ερευνητική ομάδα του Εργαστηρίου Δορυφορικής Τηλεπισκόπησης και Επεξεργασίας Εικόνας του Τμήματος Φυσικής έχει επιδείξει πλούσια δραστηριότητα και διαχρονική παρουσία σε ευρωπαϊκά και εθνικά ερευνητικά έργα, τα οποία εστιάζουν στην κλιματική ανθεκτικότητα των πόλεων και διαπίστωσε ότι θα μπορούσε να είναι αξιόπιστος και ισχυρός εταίρος στη κατάθεση πρότασης σε προγράμματα Ευρωπαϊκής χρηματοδότης.

Το ανωτέρω τμήμα του ΕΚΠΑ μεταξύ των πρόσφατων έργων στα οποία έχει συμμετάσχει είναι τα ακόλουθα:

* **CLIMPACT (ΓΓΕΚ - Εμβληματική πρωτοβουλία)**: Το Εθνικό Δίκτυο για την Κλιματική Αλλαγή, όπου το ΕΚΠΑ διαδραματίζει βασικό ρόλο στην αξιολόγηση των επιπτώσεων των ακραίων θερμοκρασιών σε αστικά και φυσικά οικοσυστήματα.
* **ADAPT2CC** **(Ερευνώ-Δημιουργώ-Καινοτομώ)**: Ερευνητικό έργο για την ανάπτυξη δείκτη τρωτότητας των αστικών περιοχών και την κατασκευή πολυκριτηριακού συστήματος αξιολόγησης της αποτελεσματικότητας μέτρων προσαρμογής στην κλιματική αλλαγή.
* **DISTENDER (Horizon Europe)**: Ευρωπαϊκό έργο με στόχο την ολοκληρωμένη ανάπτυξη στρατηγικών για μετριασμό και προσαρμογή στην κλιματική αλλαγή, μέσω συνδυασμένων προσεγγίσεων μοντελοποίησης, δυναμικής υποβάθμισης και συμμετοχικού σχεδιασμού. Το ΕΚΠΑ συμβάλλει καθοριστικά στην εκτίμηση ευπάθειας, την παραγωγή χαρτών επιπτώσεων και τη δημιουργία εργαλείων υποστήριξης αποφάσεων για αστικά περιβάλλοντα.

Η συμβολή του ΕΚΠΑ στο έργο GRID περιλαμβάνει μεταξύ άλλων:

* Ανάπτυξη πολυκλιμακών μοντέλων θερμικού κινδύνου.
* Εγκατάσταση και αξιοποίηση αισθητήρων παρακολούθησης θερμικών συνθηκών.

Η συμμετοχή του ΕΚΠΑ διασφαλίζει την επιστημονική τεκμηρίωση των παρεμβάσεων του έργου και την αξιοποίηση εθνικών και ευρωπαϊκών πρακτικών αιχμής στον σχεδιασμό ανθεκτικών και κλιματικά έξυπνων πόλεων

**Το European Urban Initiative είναι ένας γνωστός φορέας της Ευρωπαϊκής Ένωσης που βγάζει περιοδικές προσκλήσεις για διάφορες θεματικές, και απευθύνεται αποκλειστικά σε Δήμους.** Ήδη από το 2022 έχουν χρηματοδοτηθεί έργα στους Δήμους Αιγάλεω, Ελληνικού-Αργυρούπολης και Κοζάνης. Τον Μάιο του 2024 ανακοινώθηκε η τρίτη πρόσκληση του προγράμματος με θέμα «τεχνολογία και πόλεις». Τον Αύγουστο του 2024, το Γραφείο Θύμιος Παπαγιάννης και Συνεργάτες (ΘΠ+Σ) είχε αναλάβει μαζί με άλλους μελετητές την εκπόνηση των Τοπικών Πολεοδομικών Σχεδίων (ΤΠΣ) στους Δήμους Καλλιθέας και Μοσχάτου-Ταύρου. Το Γραφείο Παπαγιάννη ήδη συνεργαζόταν με το ΕΚΠΑ, και το εργαστήριο του κ. Καρτάλη που εξειδικεύεται στα κλιματικά μοντέλα. Η ιδέα ήταν συγκρότηση μιας πρότασης που θα αναβάθμιζε το ΤΠΣ των Δήμων και θα έβαζε στοιχεία ανάλυσης κλιματικών κινδύνων και ανθεκτικών στις υψηλές θερμοκρασίες πιλοτικών αναπλάσεων, σε συνδυασμό με δράσεις συμμετοχής των πολιτών.

Στο πλαίσιο διερεύνησης επιπρόσθετων εταίρων που θα μπορούσαν να ενισχύσουν τη πρόταση του Δήμου Καλλιθέας στο EUI και με την υποστήριξη του συμβούλου του Δήμου, «Μεσογειακό κέντρο Καινοτομίας» Meci Strategy Consultants ερευνήθηκε η πιθανότητα συνεργασίας με το Ινστιτούτο Εναλλακτικών Πολιτικών ΕΝΑ το οποίο έχει εμπειρία και συμμετέχει σε χρηματοδοτούμενα εθνικά και ευρωπαϊκά ερευνητικά προγράμματα υιοθετώντας καινοτόμες εναλλακτικές προσεγγίσεις σε μια σειρά από σύγχρονες προκλήσεις ευθυγραμμισμένες με ευρωπαϊκές και διεθνείς καλές πρακτικές. Παράλληλα, αναλαμβάνει την εκπόνηση και υλοποίηση έργων και μελετών σε συνεργασία με φορείς και οργανισμούς του δημόσιου και του ιδιωτικού τομέα και του τομέα της κοινωνικής οικονομίας, αναζητώντας περιβαλλοντικά βιώσιμες και κοινωνικά δίκαιες λύσεις προσαρμοσμένες στις ανάγκες των χρηστών και των ενδιαφερόμενων μερών. Μεταξύ άλλων, ειδικεύεται σε ζητήματα που αφορούν τον πράσινο και ψηφιακό μετασχηματισμό, τις κλαδικές πολιτικές και την εταιρική συμμόρφωση στις νέες πολιτικές για τη βιωσιμότητα της ΕΕ, σχεδιάζοντας καινοτόμα εργαλεία και μεθόδους χρηματοδότησης με υψηλή οικονομική και κοινωνική προστιθέμενη αξία.

Στη συνέχεια για την απρόσκοπτη εκπόνηση του έργου αναζητήθηκαν εταίροι που ήδη είχαν εμπειρία σε τέτοιου είδους εξειδικευμένα προγράμματα. Έτσι, μέσω αναζήτησης στα websites της UIA είδαμε ότι η COMMONSPACE είναι μία συνεργατική – διεπιστημονική κοινωνική επιχείρηση σχεδιασμού που παρέχει υπηρεσίες υψηλής ποιότητας στους τομείς των Χωρικών Στρατηγικών, του σχεδιασμού για την Προσαρμογή στην Κλιματική Αλλαγή, των Φυσικών Λύσεων (NBS) και του Σχεδιασμού Αστικών Πράσινων Χώρων, εφαρμόζοντας καινοτόμα εργαλεία και διαδικασίες και έχει συμμετάσχει ξανά σε πρόγραμμα της EUI. Αποσκοπεί στο να λειτουργεί ως συνδετικός κρίκος μεταξύ πολιτών, κοινωνικών θεσμών και δημόσιων αρχών, καθώς και ως κόμβος ανταλλαγής γνώσεων και πρακτικών μεταξύ πολιτών, ειδικών και ληπτών αποφάσεων. Η COMMONSPACE έχει αναπτύξει μία εξειδικευμένη μεθοδολογία και ένα σύνολο εργαλείων για την προώθηση και ενδυνάμωση του Συμμετοχικού Σχεδιασμού ως σχεδιαστικής προσέγγισης που δίνει έμφαση στη συμμετοχή των τοπικών κοινοτήτων, των αρχών και των ειδικών στον σχεδιασμό, προγραμματισμό και διαχείριση των δημόσιων χώρων. Κατά την τελευταία δεκαετία, η COMMONSPACE έχει συμμετάσχει σε πολυάριθμα τοπικά, εθνικά και διεθνή έργα που αφορούν συμμετοχικό σχεδιασμό και πολυμερείς συνεργασίες, ενώ διαθέτει σημαντική εμπειρία σε συγχρηματοδοτούμενα ευρωπαϊκά προγράμματα (UIA – 5η πρόσκληση, HORIZON, ERASMUS+). Η COMMONSPACE θα διαδραματίσει καθοριστικό ρόλο στην ανάπτυξη της στρατηγικής συμμετοχής για το έργο GRID, συμβάλλοντας καίρια στην υλοποίηση των δράσεων Κοινότητας GRID. Επιπλέον, θα συνεργαστεί με το Παρατηρητήριο Αστικής Θερμικής Επιβάρυνσης – Urban Heat Watch για την υλοποίηση εκστρατειών επιστήμης των πολιτών και τον σχεδιασμό Φυσικών Λύσεων (NBS).

Τέλος, με προτροπή όλων των ανωτέρω εταίρων της κοινοπραξίας και λόγω της εξειδικευμένης γνώσης στον τομέα των γεωχωρικών τεχνολογιών αναζητήθηκε η GEOSPATIAL ENABLING TECHNOLOGIES (GET). Η GET εξειδικεύεται σε λύσεις Geo-IT, αξιοποιώντας ελεύθερο και ανοιχτό λογισμικό για την προώθηση της κοινωνικής προόδου και την ανταλλαγή γνώσης. Με έμφαση στη διαλειτουργικότητα, την ενσωμάτωση και την εμπιστοσύνη, η GET προσφέρει τη δυνατότητα ανάπτυξης σύγχρονων, γεωχωρικά ενισχυμένων υπηρεσιών. Διατηρώντας τη φιλοσοφία startup και δέσμευση στην κοινωνική ευθύνη, ενσωματώνει καινοτόμα ερευνητικά αποτελέσματα και τεχνολογίες στις λύσεις και τα επιχειρηματικά της μοντέλα. Μεταξύ των βασικών εργαλείων της περιλαμβάνεται το GET SDI PORTAL, ένα διαδικτυακό πλαίσιο ανάπτυξης Υποδομών Χωρικών Πληροφοριών (SDI), βασισμένο σε ανοικτά πρότυπα και δεδομένα, πλήρως συμβατό με τις ευρωπαϊκές κανονιστικές απαιτήσεις και διεθνή πρότυπα. Η GET προσφέρει εξειδικευμένες υπηρεσίες αιχμής σε τομείς όπως:

* Γεωπληροφορική,
* Παρατήρηση της Γης,
* Δεδομένα για Ψηφιακούς Διδύμους,
* Ανοικτά Δεδομένα,
* Περιβαλλοντική Πληροφορική (Enviromatics),
* Γεωχωρική Επιχειρηματική Ευφυΐα (GeoBI).

Ο ρόλος της είναι σημαντικός για την υλοποίηση του έργου.

**Εφόσον, υπήρξε θετική ανταπόκριση από όλους τους προαναφερθέντες,** ο Δήμος Καλλιθέας μέσω του αρμοδίου τμήματος εργάστηκε για τη συγγραφή και υποβολή της πρότασης ως εξής:

1/10/2024 : Διαδικτυακή συνάντηση με τους εταίρους για τη διαδικασία υποβολής της πρότασης.

2-3/10/2024 : Επικοινωνία με εταίρους για τη συγγραφή της πρότασης.

26/9/2024-2/10/2024 : Επικοινωνία με Δήμους στο εξωτερικό για ανεύρεση transfer partners.

4/10/2024 : Διαδικτυακή συνάντηση με τους εταίρους για τη διαδικασία υποβολής της πρότασης.

8/10/2024: Διαδικτυακή συνάντηση με τους εταίρους για τη διαδικασία υποβολής της πρότασης.

10/10/2024: Διαδικτυακή συνάντηση με τους εταίρους για τη διαδικασία υποβολής της πρότασης.

11/10/2024: Διαδικτυακή συνάντηση με τους εταίρους για τη διαδικασία υποβολής της πρότασης.

3-10/10/2024: Επικοινωνία με εταίρους για τη συγγραφή της πρότασης, διορθώσεις και εκκρεμότητες πρότασης κλπ. διαδικαστικά ολοκλήρωσης.

14/10/2024: Υποβολή της πρότασης EUI GRID.

30/10/2024 : Eligibility Check από το EUI ( έλεγχος επιλεξιμότητας και επικοινωνία του τμήματος με το EUI).

22/11/2024 : Eligibility Assesment - η πρόταση ολοκλήρωσε επιτυχώς το στάδιο ελέγχου επιλεξιμότητας και πέρασε στο επόμενο στάδιο.

28/2/2025 : Strategic Assesment - η πρόταση ολοκλήρωσε επιτυχώς το στάδιο στρατηγικής αξιολόγησης και πέρασε στο επόμενο στάδιο της επιχειρησιακής αξιολόγησης.

27/3/2025 : Η πρόταση εγκρίθηκε προς χρηματοδότηση.

3/4/2025 : Επικοινωνία με τον ορισμένο από τον φορέα χρηματοδότησης Project Officer του έργου για τον καθορισμό των αρχικών ενεργειών για το πρόγραμμα (φάση εκκίνησης), για τα έγγραφα και τις ενέργειες που απαιτούνται τα οποία είναι:

* Φύλλο Πληροφοριών Φάσης Εκκίνησης.
* Πρότυπο Σύμβασης Επιχορήγησης (Subsidy Contract).
* Πρότυπο Συμφωνίας Εταιρικής Σχέσης (Partnership Agreement).
* Αρχείο παρακολούθησης Συστάσεων της Επιτροπής Επιλογής.
* Παράρτημα για τη Διαχείριση Κινδύνων.
* Δύο ενημερωτικά φύλλα για τους Δείκτες Αποτελεσμάτων και Εκροών.

4/4/2025 - 14/4/2025 : Προετοιμασία και ανάλυση εγγράφων που μας έδωσε ο Project Officer για την επικείμενη διαδικτυακή συνάντηση μαζί του για καθορισμό εκκρεμοτήτων, επεξηγήσεις και διαδικασίες που θα πρέπει να ακολουθηθούν για έναρξη προκαταρκτικών διαδικασιών του προγράμματος (1/4/2025-30/9/2025), έγγραφα που απαιτούνται για την υπογραφή της σύμβασης με Ε.Ε και μεταξύ των εταίρων και διαδικασίες που θα ακολουθηθούν.

14/4/2025: Διαδικτυακή συνάντηση με τους εταίρους για τις συνολικές απορίες για το initiation process (φάση εκκίνησης).

16/4/2025 : Διαδικτυακή συνάντηση με τον Project Officer του EUI για τις ενέργειες για το initiation phase και για τον έλεγχο ( ex-ante control) που θα περάσει ο Δήμος Καλλιθέας ως κύρια αστική αρχή για την ετοιμότητα του Δήμου ως προς το έργο. Επιπρόσθετα, συζητήθηκαν οι αλλαγές που πρέπει να γίνουν στην αρχική πρόταση και πως αυτή θα πρέπει να τροποποιηθεί με τις παρατηρήσεις του EUI (recommendations).

**Πριν ξεκινήσει η υλοποίηση του έργου πραγματοποιείται Ex-ante έλεγχος για να διασφαλιστεί ότι όλες οι διοικητικές, χρηματοοικονομικές και λειτουργικές προϋποθέσεις είναι σε ισχύ.**

Η εταιρεία Grant Thornton (GT) έχει οριστεί από τον φορέα χρηματοδότησης ως First Level Controller (FLC) για τον Δήμο και τους εταίρους του.

Σκοπός:

* Η ορθή διαχείριση έργου, διοικητικές και οικονομικές διαδικασίες.
* Η συμμόρφωση σε κανονισμούς (δημόσιες συμβάσεις, προϋπολογισμός κ.λπ.).
* Η διαθεσιμότητα των απαραίτητων εγγράφων.

8-24/4/2025 : Επικοινωνία με τον εκπρόσωπο της Grant Thornton για το καθορισμό την ημερομηνίας ελέγχου και τις απαιτήσεις του ελέγχου - συνεργασία στα παρακάτω βασικά στάδια της διαδικασίας ex-ante ελέγχου που περιλαμβάνουν:

* Βήμα 1: Προγραμματισμός,
* Βήμα 2: Επιτόπιος έλεγχος Ex-Ante (στις εγκαταστάσεις της Κύριας Αστικής Αρχής - MUA),
* Βήμα 3: Έκθεση (περιλαμβανομένης μιας διαδικασίας ανταλλαγής απόψεων με την MUA).

Μετά από την εναρκτήρια συνάντηση με την Ομάδα Διαχείρισης του Έργου (Υπεύθυνος Έργου, Οικονομικός Ελεγκτής, Υπεύθυνος Επενδύσεων, Υπεύθυνος Επικοινωνίας, κ.λπ.), θα χρειαστεί να πραγματοποιηθούν ατομικές συνεντεύξεις με κάθε αρμόδιο σημείο επαφής σε επίπεδο Δήμου. Κατά τη διάρκεια του ελέγχου, θα εξεταστούν λίστες ελέγχου για την επαλήθευση της ελεγκτικής διαδρομής του έργου, με επίκεντρο τα εξής:

* Το σύστημα εσωτερικού ελέγχου και την εκτίμηση κινδύνου.
* Τη συνολική διαχείριση του έργου,
* Την παρακολούθηση του έργου (ρόλοι και ευθύνες, εργαλεία, σύνδεση μεταξύ MUA και εταίρων).
* Τη διαχείριση περιουσιακών στοιχείων.
* Τις διαδικασίες προμηθειών.
* Τις διαδικασίες διαχείρισης μετρητών και τραπεζικών λογαριασμών.
* Τις λογιστικές διαδικασίες και τα συστήματα αναφορών.
* Τα πληροφοριακά συστήματα.
* Τις διαδικασίες ελέγχου δαπανών.
* Τη διαχείριση ανθρώπινου δυναμικού.
* Την επικοινωνία.

22-25/4/2025 : Μετάφραση όλων των απαραίτητων κειμένων από το αρμόδιο τμήμα από τα αγγλικά στα ελληνικά.

26/4/2025-4/5/2025: Επεξεργασία των τροποποιήσεων της πρότασης που απαιτούνται από τον Project Officer (recommendations).

5/5/2025 :Διαδικτυακή συνάντηση με τους εταίρους για τις τροποποιήσεις που απαιτούνται από τον Project Officer.

6/5/2024-12/05/2025: Ολοκλήρωση του πρώτου draft των τροποποιήσεων ( recommendations) και αποστολή τους στον project Officer.

Ημερίδα Εκπαίδευσης για τα έργα θα πραγματοποιηθεί στη Λιλ (Lille) στις 14 και 15 Μαΐου.

Στις 6 Ιουνίου 2025, ελεγκτής της Grant Thornton θα επισκεφτεί το Δήμο Καλλιθέας προκειμένου να πραγματοποιήσει επιτόπιο έλεγχο και να δώσει περαιτέρω οδηγίες.

Πριν από την έναρξη της φάσης υλοποίησης του έργου την 1η Οκτωβρίου 2025, απαιτείται η επιτυχής ολοκλήρωση της αρχικής φάσης του έργου (Initiation Face) προκειμένου να διασφαλιστεί ότι πληρούνται όλες οι προϋποθέσεις για την ομαλή και αποτελεσματική υλοποίησή του. Η αρχική φάση του έργου θα διαρκέσει έως τις 30 Σεπτεμβρίου 2025 και έχει προϋπολογισμό 100.000 €. **Η Δημοτική Επιτροπή με την με αρ. 241/2025 ομόφωνη απόφαση αποδέχτηκε και ενέκρινε τη συμμετοχή του Δήμου Καλλιθέας στην αρχική φάση του έργου GRID.**

Το έργο θα έχει συνολικό χρόνο υλοποίησης τριών ετών με χρόνο έναρξης την 1η Οκτωβρίου 2025. Με επιτυχή την ολοκλήρωση της αρχικής φάσης θα χορηγηθεί η ευρωπαϊκή συμμετοχή της αρχικής φάσης του έργου καθώς και προκαταβολή σε ποσοστό 50% επί της ενωσιακής συμμετοχής του υπόλοιπου προϋπολογισμού του έργου. Η ενωσιακή συμμετοχή αντιστοιχεί σε 4.618.956,16 €.

**Το έργο GRID αποσκοπεί** στην ολιστική αντιμετώπιση του αστικού θερμικού κινδύνου μέσω καινοτόμων, ψηφιακά υποστηριζόμενων λύσεων. Οι Δήμοι Καλλιθέας και Μοσχάτου-Ταύρου, σε συνεργασία με φορείς έρευνας, κοινωνικές επιχειρήσεις και την κοινωνία των πολιτών, αναλαμβάνουν τον συντονισμό ενός ολοκληρωμένου παρεμβατικού πλαισίου, το οποίο συνδυάζει σύγχρονη τεχνολογία, συμμετοχικές διαδικασίες και στρατηγικές βιώσιμης αστικής ανάπτυξης. Το GRID θα αναπτύξει ένα καινοτόμο, ολοκληρωμένο, βασισμένο σε δεδομένα σύνολο λύσεων για την υποστήριξη του μετριασμού του κινδύνου θερμότητας στις πόλεις. Αυτό θα επιτευχθεί με την ενσωμάτωση συμμετοχικών διαδικασιών, δικτύου αισθητήρων με βάση το IoT (σε οχήματα και σταθερές τοποθεσίες), αξιολόγησης του θερμικού κινδύνου και μοντελοποίησης προσαρμογής, καθώς και εργαλείων επαυξημένης/εικονικής πραγματικότητας (AR/VR). Το GRID ενισχύει την ικανότητα των τοπικών αρχών στον αστικό σχεδιασμό και τις επενδύσεις σε υποδομές. Το έργο διαρθρώνεται σε τρεις κύριους πυλώνες: Ανάπτυξη, συν-σχεδιασμός, πιλοτική-θεσμική εφαρμογή μιας πράσινης διαδρομής στους Δήμους Καλλιθέας και Μοσχάτου-Ταύρου.

**Τα αναμενόμενα αποτελέσματα** περιλαμβάνουν τη μείωση της αστικής θερμότητας, τη βελτίωση της θερμικής άνεσης, την ενίσχυση της αστικής ανθεκτικότητας και την αύξηση της συνδεσιμότητας μεταξύ της Αθήνας και της προκυμαίας. Αυτή η καθοδηγούμενη από δεδομένα, τεχνολογική προσέγγιση θα δημιουργήσει ένα επεκτάσιμο μοντέλο για την προσαρμογή στην κλιματική αλλαγή και θα τροφοδοτήσει μελλοντικές αναθεωρήσεις των τοπικών αστικών σχεδίων και τον σχεδιασμό επενδύσεων σε δίκτυα πράσινων διαδρομών.

Οι βασικοί άξονες του έργου περιλαμβάνουν:

* **Μείωση της αστικής θερμικής επιβάρυνσης και βελτίωση της θερμικής άνεσης** μέσω της ανάπτυξης του Δικτύου Πράσινων Διαδρομών και της εφαρμογής φυσικών λύσεων (Nature-Based Solutions). Οι παρεμβάσεις σε δημόσιους χώρους αναμένεται να επιφέρουν μείωση της θερμοκρασίας έως και 2°C και βελτίωση του δείκτη θερμικής άνεσης UTCI κατά 4°C, ιδιαίτερα σε περιοχές με ευάλωτους πληθυσμούς.
* **Αναβάθμιση της αστικής συνδεσιμότητας και κινητικότητας**, με στόχο την ενίσχυση της κοινωνικής συνοχής και της τοπικής οικονομίας. Το Δίκτυο Πράσινων Διαδρομών θα συνδέσει δημόσιους και εμπορικούς χώρους, προωθώντας τη μη μηχανοκίνητη μετακίνηση, ενώ επιλεγμένες τοπικές επιχειρήσεις θα λειτουργούν ως σταθμοί ψύξης.
* **Ενδυνάμωση του χωρικού και επενδυτικού σχεδιασμού των δήμων** μέσω προηγμένων εργαλείων ανάλυσης, συμπεριλαμβανομένων μοντέλων μηχανικής μάθησης και συμμετοχικών τεχνολογιών (AR/VR). Τα αποτελέσματα θα ενσωματωθούν στα Τοπικά Πολεοδομικά Σχέδια, καθοδηγώντας μελλοντικές παρεμβάσεις προσαρμογής στην κλιματική αλλαγή.
* **Ενίσχυση της συμμετοχής της κοινότητας** με τη συμβολή σχολικών κοινοτήτων, πολιτιστικών συλλόγων, ευάλωτων ομάδων (ηλικιωμένων, ατόμων με αναπηρίες), τοπικών επιχειρήσεων και κοινωνικών φορέων. Συνολικά, προβλέπεται η άμεση εμπλοκή άνω των 3.000 ατόμων και η ευρύτερη ενημέρωση και κινητοποίηση περίπου 20.000 κατοίκων, επισκεπτών και επαγγελματιών.
* **Δημιουργία ανοικτών δεδομένων και υποστήριξη της καινοτομίας**, μέσω της αξιοποίησης δεδομένων από αισθητήρες και ψηφιακές εφαρμογές, σε συνεργασία με ερευνητικά ιδρύματα και κέντρα καινοτομίας (όπως το ESA-BIC και το Κέντρο Καινοτομίας ΕΚΠΑ).

**Οι Δήμοι Καλλιθέας και Μοσχάτου-Ταύρου θα αναλάβουν πλήρως τη διαχείριση των παραγόμενων δεδομένων, ενώ μέσω της αναδιάρθρωσης των διοικητικών δομών τους θα διασφαλίσουν τη βιωσιμότητα και τη στρατηγική ενσωμάτωση των ψηφιακών εργαλείων και υποδομών του GRID στο μακροπρόθεσμο αναπτυξιακό τους όραμα.**

Το GRID θέτει τις βάσεις για ένα αναπαραγόμενο μοντέλο αστικής προσαρμογής, συνδυάζοντας τεχνολογική καινοτομία με συμμετοχικό σχεδιασμό και δίκαιη μετάβαση στην κλιματική ανθεκτικότητα. Βασικά παραδοτέα του παραπάνω έργου είναι :

* Η **δημιουργία** των πράσινων διαδρομών και των cooling stations ( σταθμοί ψύξης).
* Η **τοποθέτηση** αισθητήρων για καταγραφή του θερμικού φορτίου.
* Οι **παρεμβάσεις** σε δημόσιους χώρους πέριξ της περιοχής που έχει επιλεχθεί με στόχο τη μείωση της θερμοκρασίας.
* **Ενίσχυση** της κοινωνικής συνοχής και τοπικής οικονομίας, μέσω της σύνδεσης δημόσιων και εμπορικών χώρων προωθώντας τη μη μηχανοκίνητη μετακίνηση και μέσω των σταθμών ψύξης.
* **Ενίσχυση** του χωρικού και επενδυτικού σχεδιασμού με νέες τεχνολογίες και ενσωμάτωση στα τοπικά πολεοδομικά σχέδια των δήμων και **μελλοντικές** **παρεμβάσεις** ενάντια στην κλιματική αλλαγή.
* **Συμμετοχικότητα** των πολιτών.
* **Καινοτομία και σύγχρονες** ψηφιακές εφαρμογές.

Ο Αρμόδιος Αντιδήμαρχος

Εμιρζάς Γιάννης